Predkladacia správa

Vláda SR uznesením č. 498/1996 zo dňa 16. 7. 1996 schválila zmenu sídla Fakulty ekológie a environmentalistiky Technickej univerzity vo Zvolene /FEE TU vo Zvolene/  zo Zvolena do Banskej Štiavnice. 

Začatie obstarávania stavby „Stredisko športov Lanice pre TU Zvolen“ bolo schválené uznesením vlády SR č. 790/2001  k návrhu štátneho rozpočtu na rok 2002 ako združená výstavba s termínom začatia výstavby v roku 2002 a predpokladanou obstarávacou cenou 180,0 mil. Sk, z toho zo štátneho rozpočtu 60,0 mil. Sk.

V nadväznosti na uvedené skutočnosti v roku 1998 predložilo Ministerstvo školstva SR na rokovanie vlády materiál „Návrh na finančné zabezpečenie zmeny sídla Fakulty ekológie a environmentalistiky TU Zvolen zo Zvolena do Banskej Štiavnice“ s celkovým finančným nárokom na roky 1998 a 1999 vo výške  81 152 tis. Sk, z čoho predstavovali kapitálové výdavky čiastku  62 235 tis. Sk a bežné výdavky čiastku 18 917 tis. Sk. Potreba finančných prostriedkov na zmenu sídla FEE bola navrhnutá v súlade s projektom  schváleným v Akademickom senáte TU vo Zvolene dňa 26. 2. 1997. 

Uznesením vlády SR č. 520 zo dňa  4. 8. 1998 boli pre TU Zvolen uvoľnené finančné prostriedky len na rok 1998, a to vo výške 25 774 tis. Sk, z čoho kapitálové výdavky predstavovali 20 535 tis. Sk a bežné výdavky 5 239 tis. Sk. Tieto finančné prostriedky, uvoľnené z výťažkov lotérií a podobných hier, boli prevedené na depozitný účet vysokej školy priamo z Ministerstva financií SR.  

S cieľom finančného zabezpečenia zmeny sídla FEE TU Zvolen aj v roku 1999 Ministerstvo školstva SR opätovne predložilo na rokovanie vlády „Návrh na finančné zabezpečenie zmeny sídla FEE zo Zvolena do Banskej Štiavnice na rok 1999“, na základe ktorého  boli uznesením vlády SR č. 645 zo dňa 4. 8. 1999  uvoľnené z Fondu národného majetku do kapitoly školstva ďalšie finančné prostriedky pre TU Zvolen vo výške  9 310 tis. Sk, z toho na kapitálové výdavky 3 883 tis. Sk a na bežné výdavky 5 427 tis. Sk. V porovnaní s pôvodným návrhom z roku 1998 to predstavuje  deficit výdavkov 46 068 tis. Sk. 

Napriek tomu, že v súvislosti so zmenou sídla fakulty uvoľnilo Ministerstvo školstva SR v priebehu rokov 1999 - 2000 z rozpočtu kapitoly školstva výdavky v celkovej výške        14 718 tis. Sk, ostali v porovnaní s pôvodným finančným návrhom z roku 1998 nepokryté výdavky v čiastke 31 350 tis. Sk. Z doteraz pridelených finančných prostriedkov sa zabezpečil nákup nábytku, zriadenie telefónnej ústredne, počítačových učební, vybavenie laboratórií špeciálnym nábytkom a prístrojmi a nákup dopravných prostriedkov, pričom prevádzka fakulty /úhrada energií, cestovného, zvýšenej spotreby pohonných hmôt/ sa riešila len v rámci pridelených finančných prostriedkov univerzity, a to na úkor výdavkov iných fakúlt. Z tohto dôvodu predstavuje celkový dlh univerzity od  presťahovania fakulty do Banskej Štiavnice čiastku 9 100 tis. Sk, z čoho len energie sú vo výške 6 350 tis. Sk. Okrem výdavkov na prevádzku fakulty /materiál, chemikálie/ sú nevyhnutné aj ďalšie kapitálové výdavky na nákup  zariadení a prístrojov do laboratórií v čiastke 25 000 tis. Sk.  

Finančné zabezpečenie fakulty nie je možné riešiť zo schváleného rozpočtu bežných výdavkov kapitoly školstva na rok 2001. Z uvedeného dôvodu navrhujeme presunúť finančné prostriedky z kapitálových výdavkov zo stavby „Stredisko športov Lanice pre TU Zvolen“ financovanej z individuálnych výdavkov štátneho rozpočtu do bežných výdavkov vo výške        6 350 tis. Sk na dofinancovanie prevádzky FEE TU Zvolen v Banskej Štiavnici. Zvyšné prostriedky  vo výške 3 650 tis. Sk navrhujeme ponechať v kapitálových výdavkoch na dofinancovanie rozostavaných stavieb, ktoré budú ukončené v roku 2001. Touto úpravou sa vyrieši dofinancovanie dlhu na energie.

Stavba „Stredisko športov Lanice pre TU Zvolen“ bola zaradená do menovitého zoznamu novozačínaných stavieb v roku 2002 s predpokladanou obstarávacou cenou             nad 100 000 tis. Sk, financovaných formou individuálnych kapitálových výdavkov  zo štátneho rozpočtu. Zmluva o združení finančných prostriedkov na uvedenú stavbu medzi Ministerstvom školstva SR, Technickou univerzitou Zvolen a mestom Zvolen bola podpísaná dňa 27. 7. 2001, podľa ktorej sa účastníci zmluvy dohodli na začatí stavby až v roku 2002.

Záverom poznamenávame, že v roku 2001 má FEE TU vo Zvolene 499 študentov a 79 zamestnancov, pre ktorých doteraz neboli v Banskej Štiavnici vytvorené podmienky porovnateľné s podmienkami pred zmenou sídla fakulty vo Zvolene. Z dôvodu pretrvávajúcich problémov vo financovaní FEE TU Zvolen akademický senát univerzity zvažuje v  prípade neuvoľnenia dodatočných finančných prostriedkov o opätovnom presťahovaní fakulty do Zvolena, čo by bolo nielen neekonomické, ale z celospoločenského hľadiska neprijateľné v úsilí o revitalizáciu mesta Banská Štiavnica.